कांग्रेस ने अमित शाह पर किया पलटवार, कहा- 'सही कहा गृहमंत्री जी, राहुल गांधी कभी भी...'  
कांग्रेस ने अमित शाह पर किया पलटवार 
सिलसिलेवार ट्वीट के जरिये दिया जवाब 
कहा, टू नेशन थ्योरी लेकर आपके गुरु  आए
नागरिकता संशोधन कानून (CAA) पर मचे बवाल के बीच सत्ताधारी बीजेपी और विपक्षी कांग्रेस के बीच तीखी बहस का सिलसिला जारी है. इसी क्रम में कांग्रेस ने बीजेपी अध्यक्ष और गृहमंत्री अमित शाह पर एक बार फिर हमला बोला है. दरअसल, अमित शाह ने एक न्य़ूज चैनल से बातचीत में CAA और एनआरसी समेत तमाम मुद्दों पर सरकार के स्टैंड को साफ किया था. कांग्रेस ने इन तमाम मुद्दों पर पूछे गए सवालों पर अमित शाह के जवाब पर पलटवार किया. कांग्रेस ने कहा, 'हमें मालूम है गृहमंत्री जी, आप भावनाओं के स्तर पर लाश बन चुके हैं...जिसमें न लोगों की पीड़ा के प्रति दर्द और न ही देश में लगी आग की परवाह. क्योंकि ये आग आपको सुकून दे रही है. मगर, ये हिंदुस्तान मचलता हुआ देश है. आपके हर गुनाह का हिसाब लेगा.' 
कांग्रेस ने आगे कहा, 'धर्म के आधार पर देश को बांटने वाली "टू नेशन थ्योरी" लेकर आए आपके गुरु सावरकर और जिन्ना. अब आप जिम्मेदार ठहराएंगे गांधी-नेहरू-पटेल की कांग्रेस को. आप पटेल को भी कटघरे में खड़ा कर रहे हैं. इतना दिखावा कैसे कर लेते हैं आप? कांग्रेस की समावेशी सोच के अनुसार काम करने का आपमें साहस नहीं है. असम समझौता सभी अवैध लोगों को देश से बाहर निकालने की बात करता है. अंतर ये है कि हमें देशवासियों की फिक्र होती है और आपको सत्ता की. भूलने की बीमारी अच्छी बात नहीं है, लेकिन, हम याद दिलाएंगे आपको...आप ही ने कहा था- 'NRC पूरे देश में लागू होगी' और इस बात को आप भूल गए कि NRC+CAB नागरिकता छीनती है. आप शंखपुष्पी का सेवन कीजिए.'